The Rockets op dié konsert te sien | Netwerk24
The Rockets op dié konsert te sien
Die vierde jaarlikse Versoeningsdag-konsert deur Boabab Entertainment vind op Saterdag 14 Desember in die Clive Solomon-stadion in Heidedal plaas.
Die doel is om ’n boodskap van hoop aan die jeug te bring. Die organiseerders is bekommerd oor die vernietigende rol wat drank en dwelms onder die jeug speel.
Boabab Entertainment is ’n nie-regeringsorganisasie wat geregistreer is om die jeug te ontwikkel, veral jong kunstenaars van Heidedal en omgewing. Deur middel van kuns word probeer om die jeug, families en vriende byeen te bring.
Talle plaaslike kunstenaars tree dié dag saam met kunstenaars van oor die land heen op. Die konsert begin om 12:00 en sal tot 01:00 duur.
Die kunstenaars sluit in The Rockets, PDA, Simple Stories, Lenthea Jantjies, Danielle Louw, DJ Pop, DJ Zeelow, Khutala en Prince Kaybee.
Toegang kos R100, R50 vir skoliere en vir kinders onder 6 jaar is dit gratis. Kaartjies kan vooraf gekoop word by Daisy’s Coffee Shop in die Lee Marco-sentrum in Heidedal.